2018. gada 8. maijā Noteikumi Nr. 268

Rīgā (prot. Nr. 23 16. §)

**Lauksaimniecības un pārstrādātiem lauksaimniecības produktiem piemērojamās Eiropas Savienības eksporta kompensāciju sistēmas administrēšanas kārtība**

Izdoti saskaņā ar

Lauksaimniecības un lauku attīstības

likuma [8. panta](http://m.likumi.lv/ta/id/87480-lauksaimniecibas-un-lauku-attistibas-likums#p8) otro daļu

**I. Vispārīgie jautājumi**

1. Noteikumi nosaka kārtību, kādā par atsevišķiem lauksaimniecības un pārstrādātiem lauksaimniecības produktiem tiek administrēta eksporta kompensāciju sistēma attiecībā uz valstīm, kas nav Eiropas Savienības dalībvalstis (turpmāk – trešās valstis).

2. Eksporta kompensāciju sistēmas administrēšanas kārtība ir noteikta šajos noteikumos un šādās regulās:

2.1. Eiropas Parlamenta un Padomes 2013. gada 17. decembra Regulā (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (turpmāk – regula Nr. 1308/2013);

2.2. [Eiropas Parlamenta un Padomes 2014. gada 16. aprīļa Regulā (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009](http://eur-lex.europa.eu/legal-content/LV/TXT/?qid=1450437282684&uri=CELEX:32014R0510) (turpmāk – regula Nr. 510/2014);

2.3. Eiropas Parlamenta un Padomes 2013. gada 17. decembra Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (turpmāk – regula Nr. 1306/2013);

2.4. Komisijas 2001. gada 19. jūlija Regulā (EK) Nr. 1488/2001, kas nosaka noteikumus, lai piemērotu Padomes Regulu (EK) Nr. 3448/93 par dažu Eiropas Kopienas dibināšanas Līguma I pielikumā uzskaitīto pamatproduktu zināma daudzuma pakļaušanu procedūrai "ievešana pārstrādei" bez iepriekšējas ekonomisko nosacījumu izpētes (turpmāk – regula Nr. 1488/2001);

2.5. Komisijas 2006. gada 23. novembra Regulā (EK) Nr. 1731/2006 par īpašiem sīki izstrādātiem noteikumiem eksporta kompensāciju piemērošanai konkrētiem konservētas liellopu un teļa gaļas produktiem (turpmāk – regula Nr. 1731/2006);

2.6. Komisijas 2006. gada 24. novembra Regulā (EK) Nr. 1741/2006, ar ko nosaka īpašu eksporta kompensāciju piešķiršanas noteikumus par atkaulotu vēršu gaļu, kas pirms eksportēšanas ir nodota ievešanai muitas noliktavā (turpmāk – regula Nr. 1741/2006);

2.7. Komisijas 2007. gada 20. aprīļa Regulā (EK) Nr. 433/2007, ar ko paredz nosacījumus īpašu eksporta kompensāciju piešķiršanai par liellopu gaļu (turpmāk – regula Nr. 433/2007);

2.8. Komisijas 2007. gada 21. novembra Regulā (EK) Nr. 1359/2007, ar ko paredz nosacījumus īpašu eksporta kompensāciju piešķiršanai noteiktiem atkaulotas liellopu gaļas izcirtņiem (turpmāk – regula Nr. 1359/2007);

2.9. Komisijas 2008. gada 17. decembra Regulā (EK) Nr. 1276/2008 par pārraudzību, eksporta laikā fiziski pārbaudot tos lauksaimniecības produktus, par kuriem pienākas kompensācijas vai citas summas (turpmāk – regula Nr. 1276/2008);

2.10. Komisijas 2009. gada 7. jūlija Regulā (EK) Nr. 612/2009, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (turpmāk – regula Nr. 612/2009);

2.11. [Komisijas 2010. gada 29. jūnija Regulā (ES) Nr. 578/2010, ar ko īsteno Padomes Regulu (EK) Nr. 1216/2009 attiecībā uz eksporta kompensāciju piešķiršanu un kritērijiem šādu kompensāciju apjoma noteikšanai dažiem lauksaimniecības produktiem, kurus eksportē tādu preču veidā, kas nav ietvertas Līguma I pielikumā](http://eur-lex.europa.eu/legal-content/LV/TXT/?uri=CELEX:32010R0578&qid=1450437425682) (turpmāk – regula Nr. 578/2010);

2.12. Komisijas 2014. gada 11. marta Deleģētajā regulā (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu (turpmāk – regula Nr. 907/2014);

2.13. Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (turpmāk – regula Nr. 853/2004).

3. Eksporta kompensācijas piešķir par regulas Nr. 1308/2013 196. panta 1. punktā un regulas Nr. 510/2014 22. panta 1. punktā minēto produktu eksportu uz trešajām valstīm.

**II. Administrējošās institūcijas**

4. Lauku atbalsta dienests pilda:

4.1. regulā Nr. 1488/2001 un regulas Nr. 578/2010 25. panta 2. un 3. punktā, kā arī 41. pantā minētās izdevējiestādes funkcijas;

4.2. regulā Nr. 1306/2013, regulas Nr. 907/2014 16. panta "a" punktā, regulas Nr. 1308/2013 20. panta "k" punktā, regulā Nr. 1488/2001, regulas Nr. 510/2014 23. panta 1. punktā, 25. un 30. pantā, regulas Nr. 578/2010 9. panta 1. punktā, 10. panta 4. punkta 1. un 2. rindkopā, 13. panta 2. punktā, 24. panta 2. punktā, 28. panta 1. punkta 2. un 3. rindkopā, 37. panta 8. un 9. punktā, 39. panta 3. punktā un VI pielikuma pirmās daļas 5. punkta "a" un "b" apakšpunktā, regulā Nr. 612/2009 un regulas Nr. 1276/2008 1. pielikuma 3.3. apakšpunktā minētās kompetentās iestādes funkcijas;

4.3. regulas Nr. 578/2010 28. pantā minētās par maksājumu atbildīgās iestādes funkcijas;

4.4. regulā Nr. 907/2014, Nr. 1306/2013, Nr. 612/2009 un regulas Nr. 1276/2008 12. pantā, 13. panta 2. punkta 2. rindkopā un 15. panta 5. punktā, kā arī VIII pielikuma 2.7. apakšpunktā minētās maksājumu aģentūras funkcijas;

4.5. regulas Nr. 433/2007 2. panta 2. punktā minētās intervences aģentūras funkcijas;

4.6. regulas Nr. 433/2007 2. panta 2. punkta 2. rindkopā, regulas Nr. 612/2009 17. panta 1. punkta "a" apakšpunkta "iv" apakšpunktā un regulas Nr. 1359/2007 5. panta 2. punktā un 6. panta 3. punktā minētās aģentūras funkcijas;

4.7. regulas Nr. 1741/2006 4. panta 4. punktā, 7. panta 2. punkta 2. rindkopā un 3. punktā, 9. panta 3. punktā, 10. panta 2. punkta 2. rindkopā un 11. panta 2. punkta 2. rindkopā, regulas Nr. 1731/2006 6. panta 2. punktā un regulas Nr. 612/2009 11. panta 3. punkta 2. rindkopā, 22. panta 2. punkta 2. rindkopā, 46. panta 3. punkta "b" apakšpunktā un 49. panta 4. punkta "b" apakšpunktā minētās iestādes funkcijas;

4.8. regulas Nr. 510/2014 37. panta 1. punkta "d" un "e" apakšpunktā, regulas Nr. 578/2010 13. panta 2. punktā, regulas Nr. 612/2009 22. panta 1. punktā, 41. panta 3. punkta "a" apakšpunktā un 50. pantā minētās dalībvalsts funkcijas attiecībā uz ziņošanu Eiropas Komisijai.

5. Valsts ieņēmumu dienests:

5.1. sniedz Lauku atbalsta dienestam informāciju par eksporta kompensāciju sistēmas īstenošanu, pamatojoties uz starpresoru vienošanos, kas noslēgta starp pusēm;

5.2. sagatavo un sniedz informāciju Eiropas Komisijai saskaņā ar regulas Nr. 1276/2008 16. pantu.

6. Pārtikas un veterinārais dienests:

6.1. importa un eksporta produktu fiziskās kontroles laikā pēc muitas iestādes pieprasījuma ņem produktu paraugus un nodod tos laboratoriskām analīzēm Pārtikas drošības, dzīvnieku veselības un vides zinātniskajā institūtā "BIOR" (turpmāk – institūts). Pēc testēšanas pārskata saņemšanas muitas iestādei nosūta parauga testēšanas rezultātus;

6.2. izsniedz un apstiprina šādus atbilstības un speciālos vai produktu eksportam paredzētus sertifikātus lauksaimniecības un pārstrādātiem lauksaimniecības produktiem, kas pretendē uz eksporta kompensāciju:

6.2.1. gaļai, kas iegūta no pieaugušiem vīriešu kārtas liellopiem, saskaņā ar regulu Nr. 433/2007 un Nr. 1741/2006;

6.2.2. atkaulotai gaļai, kas iegūta no pieaugušiem vīriešu kārtas liellopiem, saskaņā ar regulu Nr. 433/2007 un Nr. 1741/2006;

6.2.3. vīnam saskaņā ar regulu Nr. 510/2014;

6.2.4. siera eksportam uz Amerikas Savienotajām Valstīm saskaņā ar regulu Nr. 510/2014;

6.3. uzrauga un pārbauda produktu sagatavošanas atbilstību, lai varētu izsniegt un apstiprināt šo noteikumu 6.2.1. un 6.2.2. apakšpunktā minētos sertifikātus;

6.4. pēc tās personas pieprasījuma, kas vēlas saņemt eksporta kompensāciju, izsniedz deklarāciju par pārstrādei paredzētās importētās saldētās liellopu gaļas pārstrādi citas kategorijas liellopu gaļu saturošā produktā noteiktā laikposmā atbilstoši normatīvajiem aktiem par lauksaimniecības un pārstrādāto lauksaimniecības produktu Eiropas Savienības licencēšanas un tarifu kvotu sistēmu administrēšanas kārtību;

6.5. veic fizisko pārbaudi par importēto tīršķirnes vaislas liellopu vai nobarošanai paredzēto jaunbuļļu reģistrēšanas un apzīmēšanas normatīvo aktu ievērošanu noteiktā saimniecībā konkrētā laikposmā, pamatojoties uz Lauksaimniecības datu centra iesniegumu, ja ir pamatotas aizdomas par importa licences nosacījumu pārkāpumiem, un sniedz tam informāciju par saimniecības (saimniecību) pārbaudē konstatēto;

6.6. uzrauga svēršanu, kaušanu, klasificēšanu, sadali, marķēšanu un uzglabāšanu.

7. Institūts pēc Pārtikas un veterinārā dienesta pieprasījuma veic produktu laboratoriskās analīzes.

8. Lauksaimniecības datu centrs pēc importētāja pieprasījuma izsniedz apliecinājumu par ievestu importētu tīršķirnes vaislas liellopu vai nobarošanai paredzēto jaunbuļļu turēšanu noteiktā saimniecībā konkrētā laikposmā, ja Eiropas Savienības normatīvie akti paredz šāda apliecinājuma vai pierādījuma iesniegšanu atbrīvošanai no muitas nodokļa nodrošinājuma.

**III. Eksporta kompensāciju sertifikāti**

9. Iesniegumu eksporta kompensācijas sertifikāta saņemšanai persona iesniedz Lauku atbalsta dienestā. Iesniegumu noformē latviešu valodā vai kādā citā Eiropas Savienības dalībvalstu oficiālajā valodā, pievienojot apliecinātu tulkojumu latviešu valodā.

10. Ja saskaņā ar regulu Nr. [578/2010](http://eur-lex.europa.eu/eli/reg/2010/578?locale=LV) tiek eksportēti pārstrādāti lauksaimniecības produkti, Lauku atbalsta dienests eksporta kompensācijas summu ieraksta eksporta kompensācijas sertifikātā pēc tam, kad saņemts apstiprināts eksporta kompensācijas iesniegums, kurā norādīts sertifikāta numurs.

11. Eksporta darījumu apliecinošs papildu pierādījums ir izvešanas apliecinājums, ko muitas iestāde izsniedz saskaņā ar regulas Nr. 2015/2447 334. pantu.

**IV. Eksporta kompensāciju administrēšana**

12. Eksporta kompensācijas iesniegums ir eksporta muitas deklarācija, ko muitas iestāde iesniedz Lauku atbalsta dienestā.

13. Eksporta kompensācijas likmes noteikšanai atbilstoši regulas Nr. 612/2009 6. pantam persona līdz kārtējā mēneša beigām iesniedz Lauku atbalsta dienestā iesniegumu eksporta kompensācijas saņemšanai par iepriekšējā mēnesī veiktajiem eksporta darījumiem.

14. Iesniegumā eksporta kompensācijas saņemšanai par iepriekšējā mēnesī veiktajiem eksporta darījumiem persona norāda eksporta licences, kompensācijas sertifikāta un kompensācijas iesnieguma numuru. Ja eksporta licence vai kompensācijas sertifikāts izsniegts citā Eiropas Savienības dalībvalstī, pievieno arī attiecīgo dokumentu kopijas.

15. Saskaņā ar regulas Nr. 612/2009 34. panta 1. punktu muitas iestādes izsniedz personai atļauju pārtikas piegādei, norādot produkta iekraušanas vietu.

16. Atbilstoši regulas Nr. 612/2009 7. panta 1. punktam, 10. panta 1. punkta "a" un "b" apakšpunktam, 10. panta 2. punkta "a" apakšpunktam, 10. panta 3. punkta "a" apakšpunktam, 35. panta 2. punktam un 46. panta 3. punktam pierādījums un apliecinājums par produkta izvešanu no Eiropas Savienības muitas teritorijas ir izvešanas apliecinājums.

17. Ja maksājamā summa nepārsniedz 2000 *euro*, eksporta kompensācijas avansu saskaņā ar regulas Nr. 612/2009 31. panta 3. punktu neizmaksā.

18. Ja maksājamā summa nepārsniedz 2000 *euro*, eksporta kompensācijas daļas maksājumu saskaņā ar regulas Nr. 612/2009 25. panta 2. punktu atliek, līdz samaksāta visa attiecīgā kompensācija.

19. Atbilstošais nacionālais dokuments saskaņā ar regulas Nr. 612/2009 38. panta 1. punktu ir eksporta muitas deklarācija, Eiropas Savienības precēm piemērojot muitas procedūru "Uzglabāšana muitas noliktavā" saskaņā ar Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu, 237. panta 2. punktu.

20. Eksporta kompensāciju gadījumā persona kā galamērķa valsts pierādījuma dokumentu iesniedz transporta dokumentu, ja eksporta deklarācija ļauj saņemt kompensāciju, pamatojoties uz regulas Nr. 612/2009 24. panta 1. punkta "a" apakšpunktu.

21. Persona pēc Lauku atbalsta dienesta pieprasījuma papildus iesniegtajiem dokumentiem par eksporta kompensācijas izmaksu pievieno apliecinātu dokumentu tulkojumu latviešu valodā.

22. Saskaņā ar regulas Nr. 612/2009 48. panta 10. punktu un 49. panta 3. punktu soda maksājumu par eksporta kompensācijas saņemšanas nosacījumu pārkāpumiem, kā arī pārmaksāto summu un nepienācīgi atbrīvota nodrošinājuma un procentu atlīdzināšanas pieprasījumu nepiemēro, ja maksājums par eksporta deklarāciju nepārsniedz 100 *euro*.

23. Ja pārmaksātā eksporta kompensācijas summa, ieskaitot aprēķināto soda naudu un procentu maksājumu, nav atmaksāta noteiktā termiņā un ja nepienācīgi atbrīvots nodrošinājums nav atmaksāts Lauku atbalsta dienestam, to atskaita no turpmākajiem attiecīgās personas maksājumiem.

24. Ja regulā Nr. 612/2009 noteikto soda maksājumu un pārmaksāto summu atgūšanai paredzēts piemērot procentu maksājumus, likme ir 0,1 procents dienā.

25. Aprēķinot procentu maksājumus atbilstoši regulas Nr. 612/2009 49. panta 1. punktam, pieņem, ka maksājuma diena ir divdesmitā diena pēc naudas līdzekļu atmaksas pieprasījuma datuma.

26. Lai saņemtu atļauju muitas procedūrai "Ievešana pārstrādei" par lauksaimniecības produktiem, kas minēti regulas Nr. 510/2014 18. pantā, persona muitas iestādē iesniedz Lauku atbalsta dienesta izsniegtu sertifikātu pārstrādei atbilstoši regulai Nr. 1488/2001.

27. Persona visu ar eksportu un eksporta kompensāciju saistīto dokumentāciju uzglabā piecus gadus no eksporta kompensācijas saņemšanas dienas.

**V. Pieaugušu vīriešu kārtas liellopu gaļas īpašo eksporta kompensāciju administrēšana**

28. Lai saņemtu sertifikātu, persona iesniedz Pārtikas un veterinārajā dienestā iesniegumu pieaugušu vīriešu kārtas liellopu gaļas sertifikācijai (1. pielikums). Persona aizpilda iesnieguma I un II daļu.

29. Lai varētu identificēt šo noteikumu 28. punktā minētā iesnieguma II daļā norādīto no pieauguša vīriešu kārtas liellopa iegūta liemeņa ceturtdaļu, to uzrāda kopā ar atbilstošo priekšējo vai pakaļējo liellopa liemeņa ceturtdaļu, no kuras tā iegūta.

30. Pieaugušu vīriešu kārtas liellopu gaļu iegūst no dzīvniekiem, kas nokauti kautuvē un sadalīti Pārtikas un veterinārā dienesta atzītā sadales uzņēmumā, kuram ir tiesības izplatīt produkciju Eiropas Savienības tirgū saskaņā ar regulas Nr. 853/2004 4. panta 2. un 3. punktu. Kautuve ir aprīkota ar iekārtu dzīvu dzīvnieku svēršanai, un tajā tiek uzraudzīta liellopu liemeņu klasifikācija atbilstoši normatīvajos aktos noteiktajām prasībām.

31. Ja tiek izpildītas šo noteikumu un regulas Nr. 433/2007 prasības, Pārtikas un veterinārais dienests sertificē no pieaugušiem vīriešu kārtas liellopiem iegūto gaļu un uz liemeņa priekšējās ceturtdaļas ārējās pleca daļas un pakaļējās ceturtdaļas ārējās gūžu daļas uzspiež spiedogu "M".

32. Spiedoga "M" paraugs, izmēri un izmantojamās krāsvielas norādītas šo noteikumu 2. pielikumā.

33. Pieaugušu vīriešu kārtas liellopu gaļu iekrauj, pārvadā un izkrauj, kā arī uzglabā Pārtikas un veterinārā dienesta uzraudzībā.

34. Transportlīdzekļa kravai un pieaugušu vīriešu kārtas liellopu gaļas uzglabāšanas vietai Pārtikas un veterinārais dienests uzliek identifikācijas plombu vai uzlīmi, lai produkta pārvadāšanas vai uzglabāšanas laikā nepieļautu tā aizstāšanu ar citu produktu.

35. Pārtikas un veterinārā dienesta uzlikto identifikācijas plombu vai uzlīmi maina vai noņem tikai Pārtikas un veterinārā dienesta pilnvarota amatpersona.

36. Pārtikas un veterinārā dienesta uzlikto plombu var noņemt muitas iestādes pilnvarota amatpersona, ja pieaugušu vīriešu kārtas liellopu gaļa nodota muitas iestādes uzraudzībā.

37. Ja liemeņus vai pusliemeņus sadala priekšējās un pakaļējās ceturtdaļās, izsniegto sertifikātu par liellopu gaļu, kas iegūta no pieaugušiem vīriešu kārtas liellopiem, nomaina pret jaunu sertifikātu – attiecīgi par liemeņa priekšējām un pakaļējām ceturtdaļām atsevišķi.

38. Ja, pretendējot uz eksporta kompensāciju, paredzēts atkaulot pieaugušu vīriešu kārtas liellopu gaļu, to norāda šo noteikumu 28. punktā minētā iesnieguma III daļā, ja tiks atkaulotas liemeņa priekšējās ceturtdaļas, vai IV daļā, ja tiks atkaulotas pakaļējās ceturtdaļas.

39. Pieaugušu vīriešu kārtas liellopu gaļu atkaulo atbilstoši uzņēmumā apstiprinātajai sadalīšanas specifikācijai, kas norādīta šo noteikumu 28. punktā minētā iesnieguma III daļas 7. punktā par liemeņa priekšējām ceturtdaļām vai IV daļas 9. punktā – par liemeņa pakaļējām ceturtdaļām.

40. Pieaugušu vīriešu kārtas liellopu liemeņu ceturtdaļas pirms atkaulošanas nosver. Kaušanas kārtas numuru, svaru un liemeņu klasifikācijas atbilstības klasi norāda pārskatā par sadalītām un atkaulotām pieaugušu vīriešu kārtas liellopu liemeņu priekšējām ceturtdaļām (3. pielikuma II daļa) vai liemeņu pakaļējām ceturtdaļām (4. pielikuma II daļa).

41. Informāciju par atkaulotām un sadalītām pieaugušu vīriešu kārtas liellopu liemeņu priekšējām ceturtdaļām un par iegūtiem izcirtņiem norāda šo noteikumu 3. pielikumā minētā pārskata III daļā.

42. Lai saņemtu regulas Nr. 1359/2007 1. vai 2. pielikumā minēto sertifikātu, Pārtikas un veterinārajā dienestā iesniedz šo noteikumu 3. un 4. pielikumā minēto pārskatu.

43. Ja daļa atkaulotas pieaugušu vīriešu kārtas liellopu gaļas paredzēta tūlītējam eksportam un daļa – novietošanai muitas noliktavā, tad Pārtikas un veterinārais dienests pēc personas pieprasījuma izsniedz atsevišķu atkaulotas gaļas sertifikātu par katru daļu saskaņā ar šo noteikumu 42. punktu.

44. Gaļas sadales uzņēmums katru atkaulotas pieaugušu vīriešu kārtas liellopu gaļas izcirtni atsevišķi iesaiņo caurspīdīgā materiālā, kas atbilst iepakojumu regulējošo normatīvo aktu prasībām, un marķē ar uzlīmi, norādot izcirtņa aprakstu, tīrsvaru, Pārtikas un veterinārā dienesta piešķirto kautuves atzīšanas numuru un gaļas sadales uzņēmuma atzīšanas numuru, spiedoga "M" marķējumu un partijas numuru.

45. Atsevišķi iesaiņotus atkaulotas pieaugušu vīriešu kārtas liellopu gaļas izcirtņus iepako maisos, kastēs vai citā iepakojuma materiālā. Uz sekundārā iepakojuma marķējuma gaļas sadales uzņēmums norāda izcirtņa aprakstu, tīrsvaru, atsevišķi iesaiņoto izcirtņu skaitu, Pārtikas un veterinārā dienesta piešķirto kautuves atzīšanas numuru un gaļas sadales uzņēmuma atzīšanas numuru, spiedoga "M" marķējumu un partijas numuru.

46. Pārtikas un veterinārais dienests uz pieaugušu vīriešu kārtas liellopu gaļas sekundārā iepakojuma atvēršanas vietas liek Pārtikas un veterinārā dienesta uzlīmi.

47. Saskaņā ar regulu Nr. 1359/2007 Pārtikas un veterinārais dienests uz katra pieaugušu vīriešu kārtas liellopu gaļas sekundārā iepakojuma norāda sertifikāta numuru.

48. Saskaņā ar regulu Nr. 433/2007 un regulu Nr. 1359/2007 pieaugušu vīriešu kārtas liellopu gaļas sagatavošanā un eksportā iesaistītā persona uztur reģistru, lai nodrošinātu liellopu gaļas identificēšanu, apliecinot tās ieguvi no pieaugušu vīriešu kārtas liellopiem.

49. Novietojot pieaugušu vīriešu kārtas liellopu gaļu muitas noliktavā, persona uzrāda apstiprinātu regulas Nr. 433/2007 1. pielikumā norādīto sertifikātu.

50. Lai saņemtu regulas Nr. 1741/2006 3. panta 1. punktā minēto atļauju, persona iesniedz muitas iestādē iesniegumu par īpašu procedūru, kas nav tranzīts.

51. Šo noteikumu 50. punktā minētajā iesniegumā persona apliecina, ka tā apņemas pildīt regulas Nr. 1741/2006 3. panta 2. punktā minētos nosacījumus, un norāda kārtību, kādā izmantojama muitas noliktavās ievesto produktu elektroniskā datubāze.

52. Pieaugušu vīriešu kārtas liellopu gaļas produkciju novieto muitas noliktavā atdzesētā veidā.

53. Regulas Nr. 1741/2006 4. panta 1. punktā minēto deklarāciju par novietošanu muitas noliktavā saskaņā ar **[Komisijas Deleģētās regulas (ES) 2016/341 (2015. gada 17. decembris), ar ko papildina Eiropas Parlamenta un Padomes Regulu (ES) Nr. 952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas Kodeksa noteikumiem, ja attiecīgās elektroniskās sistēmas vēl nedarbojas, un groza Komisijas Deleģēto regulu (ES) 2015/2446](http://eur-lex.europa.eu/legal-content/AUTO/?uri=CELEX:32016R0341&qid=1524729755721&rid=1)**,9. pielikuma D.1 papildinājumu Elektroniskās muitas datu apstrādes sistēmā noformē īpašai procedūrai "Uzglabāšana muitas noliktavā".

54. Saskaņā ar regulas Nr. 1741/2006 4. panta 1. punktu šo noteikumu 53. punktā minētajā deklarācijā persona norāda informāciju, ka eksports notiek saskaņā ar regulu Nr. 1741/2006, atbilstošo atkaulotas gaļas sertifikāta vai sertifikātu numuru, Pārtikas un veterinārā dienesta piešķirto kautuves atzīšanas numuru un gaļas sadales uzņēmuma atzīšanas numuru, kā arī partijas numuru.

55. Saskaņā ar regulas Nr. 1741/2006 8. panta 1. punktu produktu sasaldē un tā marķējumu vai sekundāro iepakojumu nomaina tikai ar muitas iestādes atļauju, pamatojoties uz iesniegumu, kurā norādīta šo noteikumu 45. un 54. punktā minētā identifikācijas informācija un atkaulotās gaļas sertifikāta numurs, kā arī iemesli, kuru dēļ nepieciešamas attiecīgās darbības.

56. Ja pieaugušu vīriešu kārtas liellopu gaļas iepakojums vai marķējums saskaņā ar šo noteikumu 55. punktu nomainīts, attiecīgo iepakojumu tā atvēršanas vietā marķē ar muitas iestādes pārbaudes marķējuma uzlīmēm.

**VI. Konservētas liellopu un teļa gaļas produktu eksporta kompensācijas administrēšana**

57. Persona saskaņā ar regulas Nr. 1731/2006 3. panta 1. punktu eksporta muitas iestādē iesniedz deklarāciju (trijos eksemplāros) par nodomu nodot gaļu muitas kontrolē (5. pielikums) atsevišķi par katru gaļas pārstrādes uzņēmumu, kurā notiks liellopu vai teļa gaļas pārstrāde.

58. Pēc liellopu vai teļa gaļas konservēto produktu ražošanas pabeigšanas persona eksporta muitas iestādē iesniedz deklarāciju (trijos eksemplāros) par muitas kontrolē nodotās liellopu vai teļa gaļas izlietošanu konservētu produktu ražošanā eksportam ar kompensāciju saskaņā ar regulu Nr. 1731/2006 (6. pielikums).

59. Persona produktus muitas procedūrai "Eksports" piesaka kādā no šo noteikumu 7. pielikumā minētajām muitas iestādēm, par to elektroniski informējot muitas iestādi saskaņā ar regulas Nr. 612/2009 5. panta 7. punkta 1. rindkopas "b" apakšpunktu.

60. Muitas iestāde pēc šo noteikumu 58. punktā minētajā deklarācijā norādītās informācijas pārbaudes apstiprina šo noteikumu 12. punktā minēto eksporta kompensācijas iesniegumu.

**VII. Pārstrādāto lauksaimniecības produktu eksporta kompensācijas administrēšana**

61. Persona eksporta kompensācijas aprēķināšanai iesniedz Lauku atbalsta dienestā informāciju par regulas Nr. 578/2010 1. panta 1. punktā minēto produktu (turpmāk – pārstrādātie lauksaimniecības produkti) ražošanā izmantotajām sastāvdaļām, iesniedzot vienu no šādiem dokumentiem:

61.1. pārstrādātā lauksaimniecības produkta recepti (turpmāk – recepte);

61.2. informāciju par pārstrādātā lauksaimniecības produkta ražošanā izmantotajām sastāvdaļām saskaņā ar regulas Nr. 578/2010 45. panta 1. punktu, to pievienojot eksporta kompensācijas iesniegumam (turpmāk – eksporta kompensācijas iesnieguma pielikums).

62. Lai reģistrētu pārstrādāta lauksaimniecības produkta recepti, persona Lauku atbalsta dienestā iesniedz receptes reģistrācijas iesniegumu.

63. Lauku atbalsta dienests pēc receptes reģistrācijas iesniegumā norādītās informācijas pārbaudes piešķir receptes kodu un informē par to attiecīgo personu. Persona receptes kodu norāda eksporta kompensācijas iesniegumā.

64. Pārbaudot recepti vai eksporta kompensācijas iesnieguma pielikumu, Lauku atbalsta dienests pieprasa personai iesniegt dokumentus un informāciju par pārstrādāto lauksaimniecības produktu. Persona nodrošina Lauku atbalsta dienesta amatpersonām pieejamību ražošanas telpām, lai tās varētu pārliecināties par iesniegto dokumentu un informācijas pareizību.

65. Produkta receptes kods ir derīgs 12 mēnešus no produkta receptes reģistrēšanas dienas. Lauku atbalsta dienests pēc personas iesnieguma saņemšanas pagarina receptes koda derīguma termiņu līdz 12 mēnešiem.

66. Lauku atbalsta dienests anulē receptes kodu, ja:

66.1. Lauku atbalsta dienestā noteiktajā laikā nav iesniegts iesniegums par produkta receptes koda derīguma termiņa pagarināšanu;

66.2. ziņas par pārstrādātā lauksaimniecības produkta sastāvu receptes reģistrēšanas iesniegumā neatbilst ražošanas tehnoloģiskajam procesam.

67. Persona, kas ir receptes koda īpašnieks, uz pilnvaras pamata var atļaut izmantot receptes kodu attiecīgā produkta eksportētājam.

68. Šo noteikumu 67. punktā minēto pilnvaru eksportētājs iesniedz Lauku atbalsta dienestā pirms pirmā eksporta darījuma vai pirmā eksporta darījuma laikā to pievieno eksporta kompensācijas iesniegumam.

69. Persona, kas ir receptes koda īpašnieks, šo noteikumu 67. punktā minētās pilnvaras derīguma termiņa laikā nekavējoties informē attiecīgo eksportētāju par reģistrētās produkta receptes izmaiņām vai par reģistrētās produkta receptes koda derīguma termiņa beigām.

70. Persona, reģistrējot pārstrādātā lauksaimniecības produkta recepti vai iesniedzot Lauku atbalsta dienestā eksporta kompensācijas iesnieguma pielikumu atbilstoši regulas Nr. 578/2010 47. panta nosacījumiem, pievieno akreditētas laboratorijas izsniegtu pārstrādātā lauksaimniecības produkta sastāva ķīmisko analīžu pārskatu.

71. Persona, kas ir reģistrējusi produkta recepti, nodrošina reģistra uzturēšanu, lai jebkurā pārstrādātā lauksaimniecības produkta ieguves posmā būtu iespējams identificēt ražošanā izmantotos pamatproduktus, produktus, kas iegūti to pārstrādes procesā vai kas iegūti no produktiem, kuri pielīdzināmi kādam no diviem minētajiem produktu veidiem, kā arī to piegādātājus, izcelsmi, apjomu un krājumus.

72. Pārstrādāto lauksaimniecības produktu eksporta kompensācijas saņēmēji atbilstoši regulai Nr. 1306/2013 piecus gadus pēc eksporta kompensācijas saņemšanas saglabā tirdzniecības dokumentus, arī informāciju par produktu izcelsmi un ražošanas tehnoloģisko procesu.

73. Lai saņemtu atļauju neiesniegt regulas Nr. 612/2009 17. pantā minēto pierādījumu par nokārtotām ievedmuitas formalitātēm, persona iesniedz Lauku atbalsta dienestā iesniegumu, ar kuru apliecina eksportējamo pārstrādāto lauksaimniecības produktu atbilstību regulas Nr. 578/2010 50. panta 2. punkta "a" apakšpunkta prasībām un kurā norāda attiecīgā pārstrādātā lauksaimniecības produkta:

73.1. kombinētās nomenklatūras kodu un nosaukumu;

73.2. mazumtirdzniecības iepakojuma tīrsvaru vai tilpumu.

74. Ja persona iesniegusi iesniegumu atbilstoši šo noteikumu 73. punktā minētajām prasībām, Lauku atbalsta dienests izsniedz atļauju saskaņā ar regulas Nr. 578/2010 50. panta 3. punktu.

75. Lai saņemtu atļauju neiesniegt regulas Nr. 612/2009 17. pantā minēto pierādījumu par nokārtotām ievedmuitas formalitātēm un transporta dokumentus, persona iesniedz Lauku atbalsta dienestā iesniegumu, ar kuru apliecina eksportējamo pārstrādāto lauksaimniecības produktu atbilstību regulas Nr. 578/2010 50. panta 2. punkta "b" apakšpunkta prasībām un kurā norāda attiecīgā pārstrādātā lauksaimniecības produkta:

75.1. kombinētās nomenklatūras kodu;

75.2. eksporta galamērķa valsti un saņēmēju, kam atļauja izsniedzama.

76. Papildus šo noteikumu 75. punktā minētajai informācijai persona iesniedz Lauku atbalsta dienestā eksporta kompensācijas iesnieguma numurus attiecībā uz konkrēto kombinētās nomenklatūras kodu, galamērķa valsti un saņēmēju un iesnieguma kopiju, ja eksporta kompensācijas iesniegums ir noformēts kādā citā Eiropas Savienības dalībvalstī, nevis Latvijā.

77. Ja persona iesniegusi iesniegumu atbilstoši šo noteikumu 75. punktā minētajām prasībām, Lauku atbalsta dienests izsniedz atļauju saskaņā ar regulas Nr. 578/2010 50. panta 3. un 4. punktu.

**VIII. Starptautiskās uzraudzības un kontroles aģentūras apstiprināšana un kontrole**

78. Lauku atbalsta dienests apstiprina Starptautisko uzraudzības un kontroles aģentūru un īsteno tās uzraudzību saskaņā ar regulas Nr. [612/2009](http://eur-lex.europa.eu/eli/reg/2009/612?locale=LV) 17., 18., 19., 20., 21., 22. un 23. panta prasībām.

79. Starptautiskā uzraudzības un kontroles aģentūra pēc Lauku atbalsta dienesta pieprasījuma nekavējoties sniedz attiecīgo informāciju vai nodrošina pieejamību informācijai un dokumentiem, kas saistīti ar tās apstiprinājuma apliecinājumā norādītajām funkcijām vai regulas Nr. [612/2009](http://eur-lex.europa.eu/eli/reg/2009/612?locale=LV) 17. panta 1. punkta "b" apakšpunktā un 2. punkta "c" apakšpunktā noteikto sertifikātu izsniegšanu.

80. Starptautiskā uzraudzības un kontroles aģentūra pilda regulas Nr. [612/2009](http://eur-lex.europa.eu/eli/reg/2009/612?locale=LV) 19. panta 1. punktā minētās funkcijas.

Ministru prezidents Māris Kučinskis

Zemkopības ministrs Jānis Dūklavs